На основу члана 13. Закона о подстицајима у пољопривреди и руралном развоју ("Службени гласник РС, број 10/2013, 142/2014, 103/2015 и 101/2016), члана  67. Статута града Сомбора ("Службени лист града Сомбора" бр. 2/2019),  Одлуке о буџету града Сомбора за 2022. годину ("Службени лист града Сомбора", број 17/2022), и Програма подршке за спровођење пољопривредне политике и политике руралног развоја за град Сомбор за 2022. годину  Скупштине града Сомбора број 320-651/2022-I од дана 05.05.2022. године, Градско веће града Сомбора, на својој 100. седници одржаној дана 16.05.2022. године, доноси

ПРАВИЛНИК О ДОДЕЛИ БЕСПЛАТНИХ САДНИЦА ЛАВАНДЕ НА ТЕРИТОРИЈИ ГРАДА СОМБОРА У 2022. ГОДИНИ

**Опште одредбе**

Члан 1.

 Правилником о додели бесплатних садница лаванде на територији града Сомбора у 2022. години (у даљем тексту: Правилник) прописује се број и начин доделе бесплатних садница лаванде, критеријуми за доделу бесплатних садница лаванде и друга питања значајна за конкурс из Програма подршке за спровођење пољопривредне политике и политике руралног развоја за град Сомбор за 2022. годину (у даљем тексту: Програм), број 320-651/2022-I донетог на Скупштини града Сомбора дана 05.05.2022. године на који је сагласност дало Министарство пољопривреде, шумарства и водопривреде број 320-00-02013/2022-09 од 03.03.2022. године.

 Програм из става 1. овог члана, усвојила је Скупштина града Сомбора, а Одељење за пољопривреду и заштиту животне средине је задужено за његову реализацију.

**Број и начин доделе бесплатних садница лаванде**

Члан 2.

 Тачком 2.2. Програма мера подршке за спровођење пољопривредне политике и политике руралног развоја за град Сомбор за 2022. годину опредељено је 500.000,00 динара за меру инвестиције набавка садница лаванде.

 Средства из става 1. овог члана утрошиће се за набавку садница лаванде од најповољнијег понуђача у поступку јавне набвке, а бесплатне саднице лаванде додељиваће се путем конкурса који ће бити објављен на интернет страници - званични сајт града Сомбора и у једним недељним новинама - "Сомборским новинама" ( у даљем тексту: Конкурс ).

 Конкурс је отворен од дана објављивања на званичном сајту града Сомбора и траје закључно до **23.05.2022. године.**

 Документација поднета на Конкурс се не враћа.

 Бесповратна средства за подршку инвестиција по овом конкурсу утврђују се у износу од 100% од укупно прихватљивих трошкова инвестиције.

 Приликом обрачуна и набавке садница лаванде, узима се вредност садница у укупном износу од 100%, **укључујући порез на додату вредност (ПДВ).**

 **Максималан број бесплатних садница лаванде по једној пријави, односно по једном кориснику, не може бити већи од 2.500 комада.**

 **Минималан број бесплатних садница лаванде по једној пријави, односно по једном кориснику износи 1.000 комада.**

Подносиоци пријава могу бити искључиво пунолетна лица која имају пребивалиште на територији града Сомбора и власници су или закупци/корисници (на период од најмање 10 година) минимално 500 м2 обрадивог пољопривреног земљишта.

**Намена и начин на који се додељују бесплатне саднице лаванде**

Члан 3.

Бесплатне саднице лаванде које се додељују по Конкурсу намењене су за даљи узгој и прераду:

- два главна производа од лаванде су цветови лаванде (осушени и свежи) и етерично уље од лаванде, добијено дестилацијом свежег цвећа. Такође је могуће екстраховати лаванду разним природним растварачима који поприме одређене пожељне особине лаванде и тако имају своју различиту употребну вредност. Такође, секундарни или индиректни производи узгоја и прераде лаванде нису економски занемарљиви. Дестилацијом зелене масе богате цветовима лаванде, након чега се "отпадна " материја састоји од преостале зелене масе која је била укључена у процес дестилације, може се добити сировина за производњу компоста или да се иста преради у пелет, након одређеног технолошког процеса. Сушењем, сецкањем и млевењем настају производи који се користе у производњи чајева, чајних мешавина и других производа.

 Подносилац пријаве може поднети само једну пријаву по Конкурсу, а до горе наведеног максималног броја садница лаванде.

 Број садница предвиђен за садњу је **две саднице по метру квадратном**, чиме се утврђује број садница које подносилац пријаве може да добије, а у складу са површином коју је пријавио.

 Одлука о броју бесплатних садница лаванде доноси се у складу са површином коју је лице навело у обрасцу пријаве, а чији је власник, односно закупац/корисник и на коме ће засновати производњу лаванде, а до максималног износа броја садница које се додељују по Конкурсу, тј. до 2.500 комада.

 Број додељених бесплатних садница на које је корисник остварио право морају бити јасно исказане на отпремници од добављача садница лаванде који је изабран као најповољнији понуђач у поступку јавне набавке.

 Након што бесплатне саднице лаванде буду одобрене и корисник потпише уговор о додели бесплатних садница лаванде са градом Сомбором и након што инвестиција буде реализована, потребно је реализацију инвестиције документовати отпремницом и евентуално, уколико је потребно, другим доказима.

**Право на учешће на Конкурсу**

Члан 4.

 Право на подстицаје остварују сва пунолетна лица која имају пребивалиште на територији града Сомбора и власници су или закупци/корисници на период од најмање 10 година, минимално 500 м2 обрадивог пољопривредног земљишта и не смеју користити подстицаје по истом основу у току 2022. године.

1. физичко лице.

**Услови за учешће на Конкурсу**

Члан 5.

1. Подносилац пријаве мора бити пунолетан и имати пребивалиште на територији јединице локалне самоуправе , тј. града Сомбора

2. Подносилац пријаве мора бити власник или закупац, односно корисник, на период од најмање 10 година, минимално 500 м2 обрадивог пољопривредног земљишта

3. Подносилац пријаве мора имати регулисане обавезе по решењима о накнадама за одводњавање/наводњавање на дан подношења пријаве за учешће на конкурсу

4. Подносилац пријаве мора имати регулисане доспеле пореске обавезе од стране надлежног органа јединице локалне самоуправе на дан подношења пријаве за учешће на конкурсу

5. Подносилац пријаве мора имати измирене доспеле обавезе по уговорима о закупу пољопривредног земљишта у државној својини, на дан подношења пријаве за учешће на конкурсу, уколико је корисник истог.

**Потребна документација**

Члан 6.

Документација која се подноси на Конкурс:

1. Читко попуњен образац пријаве

2. Фотокопија личне карте или очитана чипована лична карта носиоца регистрованог пољопривредног газдинства

3. Извод из листа непокретности као доказ да је лице власник или фотокопију овереног уговора о закупу на период од најмање 10 година, уколико је лице закупац/корисник, минимално 500 м2 обрадивог пољопривредног земљишта

4. Доказ о регулисаној накнади за одводњавање/наводњавање (потврда ЈВП "Воде Војводине") закључно са даном подношења пријаве за учешће на конкурсу

5. Доказ о измиреним доспелим пореским обавезама закључно са даном подношења пријаве за учешће на конкурсу (издато од стране надлежног органа јединице локалне самоуправе пребивалишта)

6. Доказ о измиреним доспелим обавезама за закуп пољопривредног земљишта у државној својини (потврда надлежног органа или фотокопија уговора са Министарством пољопривреде, шумарства и водопривреде и доказ о извршеном плаћању) на дан подношења пријаве за учешће на конкурсу, уколико је корисник истог

7. Уколико је подносилац пријаве члан неког удружења за узгој лаванде регистрованог на територији града Сомбора - потврда о чланству

8. Уколико подносилац пријаве има регистровано пољопривредно газдинство, оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода не старији од 30 дана).

**Додатна обавезна документација коју је потребно накнадно доставити, након што је одобрена додела бесплатних садница лаванде и након завршетка инвестиције**

Накнадно је потребно доставити следећу документацију, а након што је извршено преузимање садница лаванде од добављача и то:

1. отпремницу од добављача, са назначеним бројем преузетих садница, као доказ да су саднице лаванде преузете.

НАПОМЕНА: Подносилац пријаве на Обрасцу који је саставни део пријаве на конкурс - треба да се изјасни о томе да ли ће документацију наведену под тачкама 4, 5, 6 и 8, прибавити сам или је сагласан са тим да исту прибави град Сомбор, Одељење за пољопривреду и заштиту животне средине по службеној дужности.

Комисија задржава право да поред наведених затражи и друга документа.

**Поступање са непотпуним пријавама**

Члан 7.

 За подносиоце непотпуних пријава, Градска управа града Сомбора, Одељење за пољопривреду и заштиту животне средине, по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију ће бити позвани да допуне у року од осам (8) дана од дана пријема позива.

 Уколико подносиоци непотпуних пријава у року из претходног става не допуне документацију, пријава ће бити одбачена као непотпуна.

 Пријаве које су допуњене биће разматране тек након достављања документације која је тражена позивом из става 1. овог члана.

Комисија ће одбацити пријаве:

• које су поднела лица која немају право да учествују на Конкурсу

• које су поднете ван рока који је прописан Конкурсом

• које су поднете за другу инвестицију која није предмет Конкурса

**Одлучивање о додели бесплатних садница лаванде**

Члан 8.

 Комисија за спровођење Конкурса за доделу бесплатних садница лаванде на територији града Сомбора у 2022. години (у даљем тексту: Комисија), коју је именовало Градско веће града Сомбора, разматра поднете пријаве и доноси записник с предлогом одлуке о додели бесплатних садница лаванде.

 Комисија утврђује листу подносилаца пријава који испуњавају услове на основу достављене документације, у складу с Конкурсом и Правилником. У складу с критеријумима, који су дефинисани Правилником, формира се бодовна листа на основу које се додељују бесплатне саднице лаванде до утрошка истих, како је опредељено Конкурсом.

 Комисија задржава право да од подносиоца пријаве затражи додатну документацију.

 Комисија заседа када процени да су се стекли услови за доношење Записника са предлогом Одлуке о додели бесплатних садница лаванде у ком ће навести укупан број поднетих пријава са приказом броја бесплатних садница лаванде на које лице остварује право, у складу Правилником и површином коју је подносилац пријаве навео у обрасцу пријаве, прихватљиве пријаве са приказом бодова и броја бесплатних садница на које је подносилац пријаве остварио право и неприхватљиве пријаве разврстане по разлозима неприхватљивости.

 Предлогом одлуке о додели бесплатних садница лаванде утврђен је појединачни број садница лаванде по подносиоцу пријаве коме је одобрена додела бесплатних садница лаванде и начин бодовања, а подносиоцима пријава којима није одобрена додела бесплатних садница лаванде наводе се разлози одбијања/одбацивања.

 Решење о додели бесплатних садница лаванде доноси Градско веће града Сомбора на основу Записника са предлогом Одлуке Комисије.

**Критеријуми за доделу бесповратних средстава**

Члан 9.

Комисија даје предлог за доделу бесплатних садница лаванде на основу поднете документације, критеријума и бодова прописаних овим чланом и то према табели:

|  |  |  |  |
| --- | --- | --- | --- |
| Редни број | Тип критеријума за избор | Да/Не | Бодови |
| 1 | Године старости подносиоца пријаве - до 40 година | да | 10 |
| 2 | Подносилац пријаве је жена | да | 20 |
| 3 | Подносилац пријаве има регистровано пољопривредно газдинство на територији града Сомбора, а које се налази у активном статусу | да | 10 |
| 4 | Подносилац пријаве није користио бесповратна средства од стране града Сомбора у току прошле године (2021. год.)  | да | 10 |
| 5 | Предност имају захтеви чланова неког од удружења регистрованог на територији града Сомбора које је активно, против кога није покренут поступак ликвидације, није покренут кривични поступак или изречена нека од судских мера против истог | Да | 10 |

У складу с критеријумима дефинисаним Правилником и оствареним бројем бодова у складу са табелом из овог члана Правилника, формира се бодовна листа на основу које Комисија даје предлог одлуке о додели бесплатних садница лаванде Градском већу града Сомбора, а до максималног броја садница предвиђених Конкурсом и до целокупног утрошка истих, купљених од најповољнијег понуђача у поступку јавне набавке, у складу са опредељеним средствима расписаним Конкурсом.

**Поступање с пријавама које су одбијене/одбачене или нису у потуности прихваћене.**

Члан 10.

 На основу одлуке Комисија сачињава, а Градоначелник града Сомбора доноси, решење са образложењем и поуком о правном средству за подносиоце пријава којима су пријаве одбијене/одбачене или нису у потпуности прихваћене на основу одлуке.

**Право приговора**

Члан 11.

 Поред наведених лица из члана 10. Правилника, право приговора има и сваки незадовољни подносилац пријаве, којем је одобрена додела бесплатних садница лаванде, на основу одлуке о додели бесплатних садница лаванде, а коју је примио на своју адресу или која му је уручена лично.

 Приговор се улаже Градском већу града Сомбора, у року од три (3) дана од достављања појединачног решења, на адресу становања или лично.

 Градско веће града Сомбора, може да одбаци приговор као неблаговремен, недозвољен, поднет од стране неовлашћеног лица, да га усвоји у потуности или делимично или да одбије приговор као неоснован.

 О приговору се одлучује Решењем.

**Коначна одлука**

Члан 12.

 Коначну одлуку доноси Градско веће града Сомбора, на основу донетих решења по основу евентуалних приговора.

**Уговор о додели бесплатних садница лаванде**

Члан 13.

 Након доношења одлуке о додели бесплатних садница лаванде, Градоначелник града Сомбора у име Градског већа града Сомбора закључује уговор о додели бесплатних садница лаванде са корисником, којим се регулишу права и обавезе уговорних страна.

 Уговор потписује Градоначелник града Сомбора, као председавајући Градског већа Града Сомбора или лице које он овласти за потписивање.

 Са садњом је потребно отпочети **одмах** након преузимања садница лаванде, како би се саднице очувале и успеле што боље и квалитетније примити.

**Додела бесплатних садница лаванде**

Члан 14.

 Додела бесплатних садница лаванде код изабраног добављача ће се вршити након што корисник поднесе сву потребну и уредну документацију и након што му одлуком Градског већа града Сомбора буде одобрена додела бесплатних садница лаванде.

 Преузимање садница лаванде вршиће се на адреси, код изабраног добављача, након завршетка расписаног конкурса и то у току месеца јуни/јули 2022. године.

**Обавезе корисника којем су додељене бесплатне саднице лаванде**

Члан 15.

 Корисник којем су додељене бесплатне саднице лаванде по конкурсу дужан је да:

1. одмах изврши садњу садница лаванде које су му додељене бесплатно и заснује пољопривредну производњу у складу с предвиђеном наменом садница лаванде;

2. засад лаванде не отуђи и/или да другом лицу на употребу/закуп најмање пет година од дана потписивања уговора;

 3. сву документацију која је у вези са инвестицијом доделе бесплатних садница лаванде чува најмање пет година од дана пријаве на Конкурс.

 Корисник којем су додељене бесплатне саднице лаванде по Конкурсу за ког се утврди да није поступао у складу са одредбама Конкурса и уговора, односно корисник који је достављао нетачне податке, дужан је да врати износ утврђен у вредности броја додељених садница лаванде, с припадајућом законском затезном каматом која се обрачунава од дана доделе бесплатних садница лаванде до дана враћања утврђеног износа.

**Праћење извршавања уговора**

Члан 16.

 Административну контролу, односно испуњеност обавеза из уговора прати и контролише Одељење за пољопривреду и заштиту животне средине Градске управе Града Сомбора.

 Провера стања на терену обавља се у току пет (5) година након потписивања уговора са градом Сомбором, а прати је Одељење за пољопривреду и заштиту животне средине Градске управе Града Сомбора, путем извештаја и записника са терена.

**Завршне одредбе**

Члан 17.

 Правилник ступа на снагу даном доношења на седници Градског већа града Сомбора и има се објавити на званичном сајту града Сомбора.

У Сомбору,

 Дана 16.05.2022. године

 ГРАДОНАЧЕЛНИК ГРАДА СОМБОРА

 Антонио Ратковић